《自明港驿至确山途中作》
清代·沈道宽

松明照路催宵征，野烟杳霭云晦暝。须臾雨过现霁色，烟云欲尽山更青。

已闻栖乌散远树，更看浴鹭投前汀。晓日曈曈开画本，眼前妙笔无关荆。

朗陵自古富文物，宦游侨寓多豪英。炎刘末造国是坏，祇有处士余芳馨。

隐鳞藏羽足千古，朝评乡誉皆虚名。我来顾恋通德里，恰遇景物偏幽清。

长松短壑不少住，黄尘滚滚真劳形。人间荣辱浮名耳，何须嗣世跻公卿。

驱车过此意惨怆，回头一吊荀慈明。

作者简介：（1774—1853）直隶大兴人，字栗仲。嘉庆二十五年进士。官终桃源知县。精字母声音之学，通音律。有《六书糠秕》、《话山草堂文集》等。